DA Den Europæiske Unions Tidende CE 78/805

(2004/C 78 E/0854)

SKRIFTLIG FORESPØRGSEL P-3364/03

af Christos Folias (PPE-DE) til Kommissionen

(10. november 2003)

Om: Den nye rammeordning for elektroniske kommunikationsnet og -tjenester

Den nye rammeordning for elektroniske kommunikationsnet og -tjenester består af fire direktiver. Direktiv 2002/19/EF (adgangsdirektivet) (1), direktiv 2002/20/EF (tilladelsesdirektivet) (2), direktiv 2002/21/EF (rammedirektivet) (3) og direktiv 2002/22/EF (forsyningspligtdirektivet) (4). Formålet med denne rammeordning er at skabe gode vilkår for reel konkurrence og de dermed forbundne forbrugerfordele samt at opfylde Lissabon-målene. Inden den 24. juli 2003 skulle medlemsstaterne have vedtaget og offentliggjort de love og administrative bestemmelser, der er nødvendige for at efterkomme disse direktiver, og samtidig skulle de have iværksat de heri omhandlede nye bestemmelser.

Havde alle medlemsstaterne inden tidsfristen den 24. juli 2003 gennemført den nye rammeordning? Kan Kommissionen, hvis dette ikke er tilfældet, oplyse, hvilke medlemsstater der er tale om?

Kan Kommissionen tillige oplyse, hvilke foranstaltninger den vil eller har allerede truffet over for de medlemsstater, der ikke rettidigt opfyldte deres forpligtelser i henhold til den nye rammeordning, med henblik på at sikre, at rammeordningens bestemmelser bliver gennemført, og hvilken tidshorisont har Kommissionen fastlagt herfor?

Er Kommissionen enig i, at manglende efterkommelse og gennemførelse af den nye rammeordning vil undergrave bestræbelserne på at opfylde Lissabon-målene?

Svar afgivet på Kommissionens vegne af Erkki Liikanen

(8. december 2003)

Det ærede medlem har ret i sin formodning om, at det ikke er alle medlemsstater, der har overholdt fristen, den 24. juli 2003, for gennemførelse af de fire direktiver, der udgør hovedelementerne i det nye regelsæt for elektronisk kommunikation, dvs. Europa-Parlamentets og Rådets direktiv 2002/21/EF af 7. marts 2002 (rammedirektivet), Europa-Parlamentets og Rådets direktiv 2002/19/EF (adgangsdirektivet), Europa-Parlamentets og Rådets direktiv 2002/20/EF (tilladelsesdirektivet) og Europa-Parlamentets og Rådets direktiv 2002/21/EF (forsyningspligtdirektivet).

Derfor indledte Kommissionen den 6. oktober 2003 overtrædelsesprocedurer i henhold til EF-traktatens artikel 226 mod de medlemsstater, der ikke havde meddelt gennemførelsesforanstaltninger, dvs. Belgien, Tyskland, Grækenland, Spanien (5), Frankrig, Luxembourg, Nederlandene og Portugal.

Ved denne lejlighed bemærkede Kommissionens medlem med ansvar for informationssamfundet og erhvervspolitik (6): »Efter liberaliseringen af de europæiske telemarkeder i 1998, der har medført vækst og innovation og udbredt adgang til tjenester for befolkningen, betragter Kommissionen det nu som en prioritet at tilskynde til en rettidig gennemførelse det nye regelsæt for elektronisk kommunikation. Ud over at skabe den juridiske forudsigelighed og reguleringsmæssige fleksibilitet, der er nødvendig for fortsat investering i sektoren, vil dette supplere eEurope-målet, der går ud på at opnå en konkurrencedygtig lokal adgang til internettjenester via bredbåndsnetværk så billigt som muligt og på et bæredygtigt grundlag«. Kommissionen er således fuldt ud enig med det ærede medlem i, at det er vigtigt, at det nye regelsæt gennemføres rettidigt og fuldt ud, også i praksis, for at markederne for elektronisk kommunikation kan udvikle sig, og Lissabon-målene nås.

Endnu et vigtigt element i det nye regelsæt for elektronisk kommunikation er det såkaldte databeskyttelses-direktiv (7), der skulle være gennemført i national ret senest den 31. oktober 2003. Ved fristens udløb havde kun seks medlemsstater meddelt gennemførelsesforanstaltninger til dette direktiv, nemlig Danmark, Spanien, Italien, Østrig, Sverige og Det Forenede Kongerige. Siden da har også Irland vedtaget gennemførelsesforanstaltninger. Kommissionen vil derfor indlede overtrædelsesprocedurer efter den sædvanlige fremgangsmåde mod de medlemsstater, der ikke har meddelt gennemførelsesforanstaltninger til databeskyttelsesdirektivet.

Kommissionen har dog ikke tænkt sig at bygge udelukkende på overtrædelsesprocedurer, men ønsker fortsat at anvende alle de midler, der er til rådighed, for at hjælpe medlemsstaterne med at løse problemer i forbindelse med gennemførelsen. I den henseende samarbejder Kommissionen med medlemsstaternes myndigheder og navnlig med de uafhængige nationale tilsynsmyndigheder om at sikre en ensartet anvendelse af regelsættet i hele EU. Samarbejdet gennemføres via Kommunikationsudvalget og De Europæiske Tilsynsmyndigheders Gruppe samt Frekvenspolitisk Udvalg og Frekvenspolitikgruppen, men også via bilaterale møder med medlemsstaterne.

(1) EFT L 108 af 24.4.2002, s. 7.

(2) EFT L 108 af 24.4.2002, s. 21.

(3) EFT L 108 af 24.4.2002, s. 33.

(4) EFT L 108 af 24.4.2002, s. 51.

(5) Siden ovennævnte dato har Spanien vedtaget gennemførelsesforanstaltninger, og overtrædelsesproceduren vil derfor for denne medlemsstats vedkommende blive indstillet, så snart Kommissionen har modtaget meddelelse om de pågældende gennemførelsesforanstaltninger.

(6) Se pressemeddelelse fra Kommissionen, IP/03/1356 af 8.10.2003.

(7) Europa-Parlamentets og Rådets direktiv 2002/58/EF af 12. juli 2002 om behandling af personoplysninger og beskyttelse af privatlivets fred i den elektroniske kommunikationssektor (Direktiv om databeskyttelse inden for elektronisk kommunikation), EFT L 201 af 31.7.2002.